Finland feirer 100 år som selvstendig stat neste år, og i den anledning har formannskapet i Kåfjord foreslått at Norge skal gi dem fjellet Halti i gave ved å flytte grensen mellom Norge og Finland 40 meter.

Statsminister Erna Solberg sier at på tross av mye positiv respons i offentligheten er det ikke ønskelig å gjennomføre en grenseendring som foreslått.

– Grensejusteringer mellom land reiser utfordrende juridiske problemstillinger, blant annet knyttet til den norske Grunnloven. Vi vil i stedet vurdere en annen passende gave til Finland i anledning jubileet, skriver Solberg i et brev til ordfører Svein O. Leiros i Kåfjord kommune.

Halti er Finlands høyeste fjell og rager 1.324 meter over havet, men selve fjelltoppen på 1.361 meter over havet ligger på norsk side.

(NTB)